Harry, Meghan tree terug as senior koninklikesPrins Harry en sy vrou Meghan, hertog en hertogin van Sussex. Foto: (Daniel Leal-Olivas/Pool Photo via AP, file) Prins Harry en sy vrou, Meghan, het aangekondig dat hulle ŉ minder aktiewe rol in die Britse Koningshuis gaan speel en finansiële onafhanklikheid sal nastreef. Die koninklike egpaar het in ŉ verklaring bekend gemaak dat hulle ook beplan om voortaan hul tyd tussen die Verenigde Koninkryk en Noord-Amerika te verdeel. “Ná maande lange besinning en interne besprekings, het ons besluit om vanjaar ŉ oorgang te maak om ŉ nuwe rol in hierdie instelling te begin speel,” lui die verklaring van die hertog en hertogin van Sussex. “Ons beoog om terug te tree as ‘senior’ lede van die koninklike familie en te werk om finansieel onafhanklik te word, terwyl ons sal voortgaan om haar majesteit die koningin ten volle te ondersteun.” Harry, sesde aanspraakmaker op die troon, en Meghan het nie bekend gemaak waar in Noord-Amerika hulle ŉ tweede tuiste wil vestig nie, maar het hul babaseuntjie, Archie Harrison Mountbatten-Windsor, as die rede voorgehou hoekom hulle ook tyd buite die VK wil deurbring. “Hierdie geografiese balans sal ons in staat stel om ons seun groot te maak met ŉ waardering vir die koninklike tradisie waarin hy gebore is, en terselfdertyd aan ons gesin die ruimte gee om te fokus op ons volgende hoofstuk, waaronder die bekendstelling van ons nuwe liefdadigheidsentiteit.” Daar is al vir ŉ wyle gerugte dat die egpaar Kanada toe wil trek. Buckingham-paleis het ure ná die egpaar se verklaring uitgereik is ook ŉ verklaring uitgereik waarin bevestig is dat gesprekke met die hertog en hertogin in ŉ vroeë stadium is. “Ons verstaan hul behoefte om ŉ ander benadering te volg, maar dit is ingewikkelde kwessies wat tyd sal neem om deur te werk,” lui die verklaring. Harry saam met klein Archie. Foto: Instagram Harry en sy gesin het nie koningin Elizabeth se tradisionele Kersfees-byeenkoms by haar Sandringham-landgoed verlede maand bygewoon nie. Hulle is na Kanada en het ook by Meghan se ma in Kalifornië gaan kuier. Meghan het in Los Angeles grootgeword en in Toronto gewoon tydens die verfilming van die televisiereeks Suits waarin sy gespeel het. Die koninklike egpaar het vantevore al erg uitgevaar teen die Britse poniekoerante se behandeling van en beriggewing oor die gesin. Harry het die Britse media gekap oor hul behandeling van Meghan en hulle daarvan beskuldig dat hulle haar teister soos wat hulle met sy ma, prinses Diana, gedoen het. Meghan het in ŉ onderhoud met ITV gesê sy het waarskuwings afgemaak om nie met Harry te trou nie weens die mediablootstelling wat dit in Brittanje tot gevolg sou hê. “Ek het nooit vermoed dit sal maklik wees nie, maar tog gedink dit sal regverdig wees. Dit is die deel wat moeilik is om mee vrede te maak.” Die Britse media het ook talle kere berig oor ŉ beweerde kloof tussen Harry en sy broer, prins William.